KOMISIJOS SPRENDIMAS
2009 m. spalio 30 d.
iš dalies keičiantis Sprendimą 2004/432/EB dėl likučių monitoringo planų, kuriuos pateikia trečiosios šalys pagal Tarybos direktyvą 96/23/EB, patvirtinimo
(pranešta dokumentu Nr. C(2009) 8347)
(Tekstas svarbus EEE)
(2009/800/EB)
EUROPOS BENDRIJŲ KOMISIJA,
atsižvelgdama į Europos Bendrijos steigimo sutartį,
atsižvelgdama į 1996 m. balandžio 29 d. Tarybos direktyvą 96/23/EB dėl kai kurių medžiagų ir jų likučių gyvuose gyvūnuose ir gyvūninės kilmės produktuose monitoringo priemonių, panaikinančią Direktyvas 85/358/EEB ir 86/469/EEB bei Sprendimus 89/187/EEB ir 91/664/EEB (1), ypač į jos 29 straipsnio 1 dalies ketvirtą pastraipą,
kadangi:
(1)
Direktyvoje 96/23/EB nustatytos medžiagų ir likučių grupių, išvardytų jos I priede, monitoringo priemonės. Pagal Direktyvą 96/23/EB tam, kad trečiosios šalys galėtų būti įtrauktos į sąrašus šalių, iš kurių valstybėms narėms leidžiama importuoti toje direktyvoje nurodytus gyvūnus ir pirminius gyvūninius produktus, ir kad būtų neišbraukiamos iš tų sąrašų, tos trečiosios šalys turi pateikti planą, kuriame būtų nurodytos jų teikiamos tame priede išvardytų likučių ir medžiagų grupių monitoringo garantijos. Komisijai paprašius, tokie planai turi būti atnaujinami, ypač jei toks poreikis atsiranda atlikus tam tikrus patikrinimus.
(2)
2004 m. balandžio 29 d. Komisijos sprendimu 2004/432/EB dėl likučių monitoringo planų, kuriuos pateikia trečiosios šalys pagal Tarybos direktyvą 96/23/EB (2) patvirtinimo, patvirtinami likučių monitoringo planai, kuriuos pateikė tam tikros trečiosios šalys, įtrauktos į to sprendimo priedą, dėl sąraše nurodytų gyvūnų ir pirminių gyvūninių produktų.
(3)
Belizas, Kamerūnas ir Prancūzijos Polinezija pateikė Komisijai likučių meduje monitoringo planus. Tokių planų vertinimas ir Komisijos gauta papildoma informacija yra pakankamos garantijos dėl trečiųjų šalių pateiktų likučių meduje monitoringo planų. Todėl šį produktą reikėtų įtraukti į Sprendimo 2004/432/EB priedo sąrašo kiekvienai šių trečiųjų šalių skirtą įrašą.
(4)
Juodkalnija šiuo metu yra įtraukta į Sprendimo 2004/432/EB priedo sąrašą dėl galvijų, avių ir ožkų, kiaulių, arklinių šeimos gyvūnų ir medaus. Tas sąrašas nėra galutinis ir gali kisti gavus daugiau informacijos apie medžiagų likučius.
(5)
Juodkalnija pateikė Komisijai atnaujintą likučių galvijuose, avyse ir ožkose, kiaulėse, paukštienoje, akvakultūros produktuose, kiaušiniuose ir meduje monitoringo planą. Plano vertinimas ir Komisijos gauta papildoma informacija yra pakankamos garantijos dėl likučių galvijuose, avyse ir ožkose, kiaulėse ir meduje monitoringo planų. Todėl šiuos produktus Sprendimo 2004/432/EB priedo sąraše Juodkalnijai skirtame įraše reikėtų palikti, o nuorodą apie laikiną pobūdį - išbraukti.
(6)
Be to, plano vertinimas ir Komisijos gauta papildoma informacija yra pakankamos garantijos dėl likučių paukštienoje, akvakultūros gyvūnuose ir kiaušiniuose monitoringo planų. Todėl šiuos produktus reikėtų įtraukti į Sprendimo 2004/432/EB priedo sąrašo Juodkalnijai skirtą įrašą.
(7)
Į atnaujintą likučių monitoringo planą, kurį Juodkalnija pateikė Komisijai, arklinių šeimos gyvūnai neįtraukti. Todėl arklinių šeimos gyvūnus reikėtų išbraukti iš Sprendimo 2004/432/EB priedo sąrašo šiai trečiajai šaliai skirto įrašo.
(8)
Seišeliai šiuo metu yra įtraukti į Sprendimo 2004/432/EB priedo sąrašą dėl akvakultūros produktų, tačiau jie nepateikė Komisijai 2009 m. likučių monitoringo plano. Todėl sprendimo priede Seišeliams skirtą įrašą apie akvakultūros produktus reikėtų išbraukti.
(9)
Dėl Bendrijos teisės aktų aiškumo ir nuoseklumo, Sprendimo 2004/432/EB priedo išnašas reikėtų iš dalies nežymiai pakeisti.
(10)
Siekiant išvengti bet kokių prekybos sutrikimų, reikėtų nustatyti pereinamąjį laikotarpį, apimantį laiką, reikalingą atvežti į Bendriją Juodkalnijos ir Seišelių kilmės kai kurių gyvūnų ir gyvūninių produktų siuntoms, kurios buvo išsiųstos iš šių trečiųjų šalių į Bendriją prieš šio sprendimo taikymo dieną.
(11)
Sprendimą 2004/432/EB reikėtų iš dalies atitinkamai pakeisti.
(12)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2004/432/EB priedas pakeičiamas šio sprendimo priedo tekstu.
2 straipsnis
Šis sprendimas taikomas nuo 2009 m. lapkričio 1 d.
Šiuo sprendimu nustatomi Sprendimo 2004/432/EB priedo sąrašo pakeitimai netaikomi Juodkalnijos kilmės arklinių šeimos gyvūnų ir arklinių šeimos gyvūnų produktų ir Seišelių kilmės akvakultūros siuntoms, jeigu šių gyvūnų ir produktų importuotojas gali įrodyti, kad prieš šio sprendimo taikymo dieną jie buvo išsiųsti atitinkamai iš Juodkalnijos ir Seišelių ir buvo vežami į Bendriją.
3 straipsnis
Šis sprendimas yra skirtas valstybėms narėms.
Priimta Briuselyje 2009 m. spalio 30 d.